钦定古今图书集成/理学汇编/学行典/第188卷 > 陈兴立
## 钦定古今图书集成/理学汇编/学行典/第188卷 > 陈兴立

按《长洲县志》：陈兴立，世居蠡口，奉母至孝。每旦嗜阳
泾桥糕，离家二十里外，兴立不避风雨寒暑致之，如
是几十年。忽一日买糕至桥所，有破衲道人为兴立
求糕啖，母即与之，复往买糕，而道人已畀前糕于陈
母，且留一瓢与之，云“将此注水饮人，可以疗疾。”兴立
大惊，闾里咸诧异。自是病者日取瓢水饮之，疾良已，
一时以为孝感，遂闻于朝。孝宗遣中使取瓢去，兴立
没，里人为立祠。尚书邵实尝跋其碑阴云：“今日一糕，
明日一糕，后日又一糕。仙人只在阳泾桥，灵药只在
葫芦瓢。嗟哉孝子心，一念通灵霄。”